Transitorooftogte: ‘Wagte is keelvol’Verkeer word Dinsdagoggend in Gauteng versper. Foto: Verskaf Veiligheidswagte van verskeie transito-maatskappye het Dinsdag met landwye massaprotesaksie begin om teen die vlaag transitorooftogte te betoog. Verskeie geldwaens het onder meer in spitsverkeer of op verskeie hoofroetes in die land se hoofstede byeengekom en teen ŉ slakkepas gery. Dennis George, hoofsekretaris van die Federasie van Unies van Suid-Afrika (Fedusa), het Dinsdag aan Maroela Media gesê die protesaksie is ŉ inisiatief van dié vakbond. “Protesaksies word in al die hoofstede oor die hele land gehou. Konvooie van geldwaens sal stadig na verskeie sleutelpunte beweeg waar petisies aan verskeie rolspelers oorhandig gaan word in ŉ poging om ŉ einde aan hierdie nonsens te bring,” het George gesê. Volgens George is veiligheidswagte keelvol vir die geweld en eis hulle beskerming teen die vlaag transitorooftogte wat die land die afgelope tyd geruk het. “Bendelede is besig om die land oor te neem en dit lyk of owerhede nie die stryd teen transitorooftogte wen nie. Ons eis dringende optrede en beskerming. Die vakbond vergader ook môre met die relevante portefeuljekomitee in die parlement in ŉ poging om ŉ einde aan die dodelike aanvalle te bring.” Wendy Hardy, woordvoerder van G4S, het aan Maroela Media gesê die deelnemers aan die betogings het toestemming by owerhede gekry. Sy het bevestig dat dit ŉ nasionale protesaksie is waarby verskeie rolspelers in die bedryf betrokke is.